b'\n_START_ARTICLE_\nDurdle Door\n_START_PARAGRAPH_\nDurdle Door on Edela-Inglismaa l\xc3\xb5unarannikul Dorsetis asuv paekivist looduslik kaar._NEWLINE_Nimi "Durdle" tuleneb vanainglise s\xc3\xb5nast "thirl", mis t\xc3\xa4hendab \'l\xc3\xa4bi uuristama\'._NEWLINE_See meres paiknev kaljukaar on moodustunud lakkamatu merelainetuse t\xc3\xb6\xc3\xb6 tulemusena: pehmemate kivimitega kaljuosad murenevad kergemini ja sel viisil laine l\xc3\xb5puks uuristabki kaljusse avause._NEWLINE_Durdle Door on moodustunud kohale, kus eri kivimite kihid ei lasu \xc3\xbcksteise peal nagu tavaliselt, vaid \xc3\xbcksteise k\xc3\xb5rval. K\xc3\xb5ige enam mere pool on suhteliselt \xc3\xb5huke paekivikiht, millest ongi kaar moodustunud. Paas peab merele suhteliselt h\xc3\xa4sti vastu. Selle taga on portlandi lubjakivikiht, mis on m\xc3\xa4rksa v\xc3\xa4hem vastupidav. Meri on seda \xc3\xbcsna palju \xc3\xa4ra uhtunud, ainult keskosas on see s\xc3\xa4ilinud, sest paas kaitseb seda mere otsese r\xc3\xbcnnaku eest ja lained p\xc3\xa4\xc3\xa4sevad sinna juurde ainult ringiga, mis v\xc3\xa4hendab nende kulutusj\xc3\xb5udu. Kaugemal maa pool on kriidikaljud, mis j\xc3\xa4llegi merele paremini vastu peavad. Kriidi- ja paekihti eraldab teineteisest 120 m pikkune ja 50 m laiune lubjakivist maas\xc3\xa4\xc3\xa4r._NEWLINE_Kaare t\xc3\xa4nane ilu ei kesta l\xc3\xb5putult. L\xc3\xb5puks variseb kaar kokku nagu need, mida saab n\xc3\xa4ha Ladrami lahes Ida-Devonis._NEWLINE_Durdle Door kuulub Dorseti ja Ida-Devoni ranniku koosseisus UNESCO maailmap\xc3\xa4randi nimistusse._NEWLINE_Kuigi Durdle Door asub eramaal, tohivad k\xc3\xbclastajad seda vaatama minna.'